钦定古今图书集成/明伦汇编/官常典/第668卷 > 《奏记南徐州新安王》前人
## 钦定古今图书集成/明伦汇编/官常典/第668卷 > 《奏记南徐州新安王》前人

伏惟明公殿下列誉椒壁，蜚声冲汉，爰求儒雅，旁招
异人，削赤野之玉，翦燕山之金。至如淹者，东国之徒
步耳。方敛影逃形，匡坐编蓬之下，遂遭烟露馀彩，日
月末光，惟恩知泰，变色熏心。淹闻齐石既抚，无待《巴
人》之唱；柏台已构，宁俟不才之木。淹幼乏乡曲之誉，
长匮芹藻之德，岂宜炫璞郑氏，献凤楚门哉。愿避职
吏，缓其召书。